**אברהם אריה טל** (נולד ב-28 בנובמבר 1976) הוא זמר, מוזיקאי ומפיק מוזיקלי ישראלי.

ביוגרפיה
--------

טל נולד בשם **אברהם פואנקינוס** בניר משה וגדל במושב נווה אטי"ב שברמת הגולן. הוריו, ריין, ילידת אלג'יר, ומוריס, יליד מרוקו, הגיעו שניהם למרסיי שבצרפת כילדים, ועלו לארץ בתחילת שנות השבעים. נולדו להם ארבעה ילדים: סנדרה, אברהם, סטפני וברונו.

את דרכו המוזיקלית החל כשהיה בן 9, לאחר שנפצע בעינו בתאונה ואושפז בבית חולים. במיטה הסמוכה אליו אושפז ילד שניגן באורגנית, וגם טל ניגן בה בשעות הפנאי שלו. בהמשך למד לנגן בכלים נוספים – תופים, גיטרה בס וחליל צד. בילדותו חילק עיתונים במושב שבו גדל, ובכסף שהרוויח קנה כלי נגינה. טל לא למד מוזיקה באופן פורמלי והוא אוטודידקט. כיום הוא מפיק את אלבומיו, כותב ומלחין את שיריו, ללא ידע תאורטי במוזיקה ובכתיבת תווים.

אברהם טל במופע בנשר, אוקטובר 2022
### קריירה מוזיקלית

בתום שירותו הצבאי בתור טבח הצטרף טל ללהקת "שוטי הנבואה", שבה זכה לפרסומו הראשון. טל היה זמר וכותב בלהקה משנת 1998 ועד לפירוקה בשנת 2007. בין השירים המוכרים שכתב או הלחין ללהקה נמנים "מי" ו"קול גלגל".

עם פירוק שוטי הנבואה יצא טל לקריירה עצמאית. שיר הסולו הראשון שלו היה "אדם צובר זיכרונות", גרסת כיסוי לשירה של דורית ראובני שהקליט עבור הפרויקט "עבודה עברית". השיר דורג במקום השני במצעד הפזמונים העברי השנתי של גלגלצ לשנת ה'תשס"ח.

בספטמבר 2008 הוציא טל את אלבומו הראשון, "אברהם טל". באלבום מלווה את טל להקה המונה את אייל הלר (גיטרות), עדי גולדשטיין (קלידים, תכנותים ועיבודים), עופר אשד (בס), אייל ניסנבוים (תופים), איתמר דוארי (כלי הקשה), אורן צור (כינור) וגלי שדה (שירה וקולות). את רוב השירים באלבום כתב טל, מלבד השיר "אם בלשונות" שמילותיו הם פרק י"ג של האיגרת הראשונה אל הקורינתים מתוך הברית החדשה. בשיר "פסטיבל" שכתב טל עם רני אייזנברג נכלל בית מתוך השיר "מלכות החרמון" של יובב כץ. את השיר "הזמן עושה את שלו" הלחין טל יחד עם כל נגני האלבום, ובשיר "מתרחקים מתקרבים" השתתף בכתיבה ישראל כסיף. האלבום כלל גם את ביצועו של טל ל"אדם צובר זיכרונות". הסינגל היחיד שקדם לאלבום היה "הזמן עושה את שלו", ואחריו יצאו גם הסינגלים "פסטיבל" ו"שדות האש".

עוד ב-2008 השתתף טל באלבומה של דין דין אביב "חופשייה בין עולמות", שבו שר בדואט עם אביב את השיר "מסע", שהיה שותף לכתיבתו.

טל כתב את הפסקול לסרטו של יורם זקס, "נימפות בערפל" (2007).

אברהם טל מופיע במחאה החברתית בישראל, 30 ביולי 2011
ביוני 2010 הוציא טל את אלבומו השני, "אורות". האלבום מכר למעלה מ-40,000 עותקים והגיע למעמד אלבום פלטינה. לפני צאת האלבום יצאו לרדיו הסינגלים "אורות" ו"מחוזקים לעולם" שכתב והלחין טל. השיר "מחוזקים לעולם" הגיע לראש מצעדי הפזמונים של גלגלצ ושל רשת ג'. גם באלבום זה כתב והלחין טל את רוב השירים, ועיבד אותם יחד עם יונתן דגן. באלבום נכלל השיר "תן לי להיות", שאת מילותיו כתב רפאל אלישע, שנהרג במלחמת ששת הימים. טל הלחין והקליט את השיר במסגרת הפרויקט "עוד מעט נהפוך לשיר". אחרי צאת האלבום יצא גם הסינגל "אם את הולכת", שאותו הלחין טל יחד עם בוריס מוזיצ'וק. בעקבות האלבום זכה טל בתואר "זמר השנה" במצעד הפזמונים השנתי תש"ע של גלגלצ, ושירו "אורות" זכה בתואר שיר השנה. השיר זכה גם בפרס אקו"ם ל"שיר השנה".

באלבומו של שלמה ארצי "אושר אקספרס", שיצא בשנת 2012, השתתף טל בדואט "אלוהיי". השיר יצא כסינגל.

במרץ 2013 יצא אלבומו השלישי של טל, "שושנה". שני הסינגלים שקדמו ליציאת האלבום הם "אני איתך" ו"אני לא מבין איך היום עולה עליי".

בינואר 2014 הוציא אברהם טל את השיר "את במרחבים", שהוקלט בהופעתו בפסטיבל הפסנתר. השיר נכתב לזכרה של שי זורע, נערה חולת סרטן.

בנובמבר 2015 הוציא אברהם טל את השיר "הימים עוברים". השיר יצא לרגל יציאת אלבומו החדש הרביעי במספר שיקרא "עכשיו החיים". בינואר 2016 הוציא טל סינגל שני מתוך אלבומו החדש שבדרך הנקרא "בוקר פרדס חנה". בפברואר 2016 הוציא טל סינגל שלישי ואחרון לפני השקת אלבומו החדש שנקרא "ציפיות". את אלבומו השיק טל רשמית ב-1 במרץ 2016.

בדצמבר 2016 הצטרף לצוות השיפוט של תוכנית הטלוויזיה "The Voice ישראל". בשנת 2018, הקליט מחדש את השיר "לאורך הים" של עפרה חזה, עבור אלבום המחווה קול הנשמה: שרים עפרה חזה.

במאי 2017 הופיע לראשונה באמפי תיאטרון קיסריה.

ביוני של אותה השנה שחרר את השיר "מי את" שכתב והפיק יחד עם ג'וני גולדשטיין.

באפריל 2018, במסגרת פרויקט "יצירת חיי" של ynet וידיעות אחרונות, יצא השיר "אור אלון" שכתב אברהם בהשראת סיפורו של אלון בקל, שנרצח בפיגוע בפאב "הסימטא" בת"א ב-2016.

במאי 2018 הופיע באמפיתיאטרון בקיסריה בפעם השנייה בקריירה ואירח על הבמה את הזמרת נרקיס.

באוקטובר של אותה השנה הופיע אברהם לראשונה בהיכל התרבות בתל אביב ואירח את בניה ברבי וחנן בן ארי.

בינואר 2019 הוציא את "לי זה לא מספיק". הקליפ שנוצר בעקבות השיר הוא שיתוף פעולה ייחודי של אברהם עם הפסלת חן זיו, שלווה בתערוכה המציגה את יצירותיהם.

באפריל של אותה השנה הוציא את "שיר חדש", שיר זה הוא שיתוף הפעולה הראשון של טל עם המוזיקאים אבי אוחיון ומתן דרור.

באפריל 2020 הוציא את "שבוע טוב", שיר זה הוא שיתוף הפעולה השני של טל עם אוחיון ושיתוף הפעולה הראשון שלו עם ברבי.

ביוני הוציא קליפ לשיר בו הוא מופיע, וכן השתתף בבימוי ובעריכה.

בשנת 2021 הוציא דואט יחד עם בניה ברבי, שנקרא "מי לא יבוא". את השיר כתבו טל וברבי יחד עם אבי אוחיון. את השיר עיבד והפיק מתן דרור.

ב-2021 השתתף בתוכנית קארפול קריוקי יחד עם אודי כגן בהוצאת כאן 11.

ב-20 בנובמבר 2023, במהלך מלחמת חרבות ברזל, הוציא את השיר "שמע ישראל" יחד עם דויד ברוזה. השיר הגיע למקום הראשון במצעד של מדיה פורסט.

חיים אישיים
-----------

טל היה נשוי לשושנה, ששימשה מפיקת השירה שלו באלבומיו האחרונים, בפברואר 2018 השניים נפרדו. לזוג שני ילדים.

מתגורר בפרדס חנה.

דיסקוגרפיה
----------

### שוטי הנבואה

* שוטי הנבואה (2000)
* מחפשים את דורות (2004)

### אלבומי סולו

* אברהם טל (2008)
* אורות (2010)
* שושנה (2013)
* עכשיו החיים (2016)
* אברהם טל LIVE ‏(2017)

### מיני-אלבומים

* אחד (2023)

קישורים חיצוניים
----------------

ויקישיתוף מדיה וקבצים בנושא **אברהם טל** בוויקישיתוף
* 

* אתר האינטרנט הרשמי של אברהם טל
* אברהם טל, ברשת החברתית פייסבוק

* אברהם טל, ברשת החברתית אינסטגרם

* אברהם טל, סרטונים בערוץ היוטיוב

* אברהם טל, באתר שירונט

* אברהם טל, באתר MusicBrainz (באנגלית)

* אברהם טל, באתר Discogs (באנגלית)

* אברהם טל, באתר Tab4u

* אברהם טל, באתר סטריאו ומונו

* אברהם טל, דף שער בספרייה הלאומית

* אברהם טל, באתר MOOMA (בארכיון האינטרנט)
* ריאיון קצר עם אברהם טל, דודו כהן, רייטינג
* רוי רגב, הזמן עושה את שלו, באתר ynet, 5 באוגוסט 2010
* תימורה לסינגר, כל האנשים קופצים רוקדים, באתר ynet, 22 באוגוסט 2010
* גיא סידיס, וירא אברהם כי טוב: ביקורת על האלבום של אברהם טל, באתר nrg‏, 27 ביולי 2010
* יואב איתיאל, אברהם טל: אנטי גיבור, מגזין המושבות, 13 באוגוסט 2010
* גוני נוי, עכבר הבית עם אברהם טל: שוטה לשעבר, גיק בהווה, באתר הארץ, 11 באפריל 2011
* עמוס אורן, ביקורת - אלבום והופעה: אברהם טל, באתר הבמה, 27 במרץ 2013
* אור ברנע, אברהם טל מציג: אלבום מהצד התימני של אשתי, באתר ynet, 23 באפריל 2013
* רז ישראלי, תחנות התרבות של אברהם טל, באתר nrg‏, 18 בפברואר 2014
* טיול שורשים, באתר ישראל היום, 8 באוקטובר 2014
* עמי פרידמן, אברהם טל: "כותב את החיים לתוך השירים", באתר ynet, 30 בדצמבר 2015
* לבנת בן-חמו, מוצש, הזמן עושה את שלו: אברהם טל מביט קדימה, באתר nrg‏, 8 באפריל 2016
* רן בוקר, אברהם טל: "צריכה להיות חמלה, לא משנה כמה המתמודד גרוע", באתר ynet, 3 בדצמבר 2016
* עם קליפים בטכנולוגיית AI: אברהם טל משיק EP חדש, באתר מעריב אונליין, 12 במרץ 2023

הערות שוליים
------------

1. ↑  אסף נבו, צובר זיכרונות, משחרר כעסים, באתר ישראל היום, 10 באוקטובר 2017
2. ↑  על פי סרט תיעודי על אברהם טל בערוץ "כאן"
3. ↑  ראו ברשימת תקצירי הסרטים העלילתיים - בתחרות האקדמיה הישראלית לקולנוע לשנת 2008
4. ↑  ‏אלבום פלטינה ל"אורות"
5. ↑  אור ברנע, העם עם אברהם, באתר ynet, 8 בספטמבר 2010
6. ↑  מיוחד: אברהם טל מבצע את "אורות" בטקס פרסי אקו"ם, 25 במרץ 2011, וואלה!
7. ↑  *קול הנשמה - שרים עפרה חזה* (באנגלית), נבדק ב-2019-01-11
8. ↑  המצעד השבועי של מדיה פורסט, באתר מדיה פורסט, ‏3 בדצמבר 2023
9. ↑  צחי קומה, כבר לא: אברהם טל ואישתו נפרדו, במדור "פנאי פלוס" באתר ynet‏, 9 בפברואר 2018
10. ↑  "לי זה לא מספיק": אברהם טל בפרוייקט חושפני אחרי הפרידה מאשתו, באתר ערוץ עשר

| The Voice ישראל |
| --- |
| מנחים | 

|  |  |
| --- | --- |
| כיום | מיכאל אלוני |
| בעבר | שלומית מלכה |

 |
| זוכים | קטלין רייטר • לינא מח'ול • אלקנה מרציאנו • ספיר סבן • עמית שאולי |
| מנטורים | 

|  |  |
| --- | --- |
| כיום | שלומי שבת • דורון מדלי • עברי לידר • נסרין קדרי • יובל דיין (בצמד עם שלומי) |
| בעבר | רמי קלינשטיין • יובל בנאי ושלומי ברכה • שרית חדד • מוש בן ארי • אביב גפן • מירי מסיקה • אברהם טל |

 |
| מתמודדים נוספים | רז שמואלי • צחי הלוי • ליאונל פרטיין • יובל דיין • גדי אלטמן • גיא ויהל • רועי אדרי • מיטל מיכאלי • סיון טלמור • מאור תיתון • אבבה דסה • אימרי זיו • עלא דקה • אופיר בן שטרית • יעל שושנה כהן • סיון בהנם • צליל קליפי • ניב דמירל • שיראל ביתן • אוהד ריין • דנה ליקוורניק • אורטל אופק • מורן מגל • גילי ארגוב • בניה ברבי • אלנתן שלום • הדר עטרי |
| ערכים קשורים | ג'ון דה מול (יוצר התוכנית) |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305910205171
* ISNI: 0000 0000 7088 4439
* LCCN: no2012105120
* MusicBrainz: 56700752-75da-4f2b-bf11-ff8823c7a911
* VIAF: 97519981
* WorldCat: lccn-no2012105120

 |